b'\n_START_ARTICLE_\nChemtrails\n_START_PARAGRAPH_\nTeorija zarote chemtrails (obi\xc4\x8dajno prevajano kemi\xc4\x8dne sledi) je teza, da so nekatere sledi, ki jih za seboj pu\xc5\xa1\xc4\x8dajo letala, v resnici kemi\xc4\x8dno oro\xc5\xbeje ali biolo\xc5\xa1ki agens, namerno razpr\xc5\xa1en v ozra\xc4\x8dje (s pomo\xc4\x8djo \xc5\xa1kropljenja ali pa me\xc5\xa1anja z letalskim gorivom), in to z namenom, ki ni znan \xc5\xa1iroki javnosti in ki ga poznajo in upravljajo le nekateri vladni uslu\xc5\xbebenci, zlasti zahodnih dr\xc5\xbeav. Teorijo so razli\xc4\x8dni znanstveniki ve\xc4\x8dkrat ovrgli: tak\xc5\xa1ne sledi naj bi bile le obi\xc4\x8dajne kondenzacijske sledi letal._NEWLINE_Zaradi popularnosti teorije zarote so uradne ustanove v \xc5\xa1tevilnih dr\xc5\xbeavah prejele mnogo vpra\xc5\xa1anj od oseb, ki so zahtevale razlago. Znanstveniki in dr\xc5\xbeavni uradniki so vedno znova morali pojasnjevati razloge, vztrajno trde\xc4\x8d, da tako imenovani \xc2\xbbchem trails\xc2\xab\xc2\xa0(kemi\xc4\x8dne sledi) v resnici niso ni\xc4\x8d drugega kot obi\xc4\x8dajne kondenzacijske sledi reaktivnih letal (angl. contrail, \xc2\xbbcondensation trail\xc2\xab), ki so zaradi vla\xc5\xbenega zraka dolgotrajno obstojne. Tako v svoji analizi konkretnega pojavljanja sledi trdijo tudi slovenski metereologi._NEWLINE_Izraz chemtrail je sestavljanka iz delov besed \xc2\xbbchemical\xc2\xab\xc2\xa0(angl. kemi\xc4\x8den) in \xc2\xbbtrail\xc2\xab\xc2\xa0(angl. sled), podobno kot je beseda contrail sestavljenka iz \xc2\xbbcondensation trail\xc2\xab\xc2\xa0(angl. kondenzacijska sled). Izraz se ne nana\xc5\xa1a na druge oblike zra\xc4\x8dnega \xc5\xa1kropljenja, kot npr. \xc5\xa1kropljenje proti \xc5\xa1kodljivcem oz. plevelu v kmetijstvu, sejanje oblakov (z namenom vpliva na vreme: pove\xc4\x8devanje koli\xc4\x8dine padavin ali omejevanje megle v bli\xc5\xbeini letali\xc5\xa1\xc4\x8d), umetni\xc5\xa1ko pisanje po nebu z namernim pu\xc5\xa1\xc4\x8danje dima z letala, ali pa na zra\xc4\x8dno ga\xc5\xa1enje po\xc5\xbearov - izraz se izrecno nana\xc5\xa1a na zra\xc4\x8dne sledi, ki naj bi v vi\xc5\xa1jih zra\xc4\x8dnih plasteh nastale namenoma s pomo\xc4\x8djo sistemati\xc4\x8dnega izpu\xc5\xa1\xc4\x8danja v obi\xc4\x8dajnih kondenzacijskih sledeh sicer neprisotnih kemi\xc4\x8dnih snovi, kar se bi na koncu pokazalo kot nenavadni zra\xc4\x8dni trakovi. Podporniki te teorije trdijo, da so v ozadju teh aktivnosti razli\xc4\x8dni cilji: \xc5\xbeelja po uravnavanju mo\xc4\x8di sonca, psihokemi\xc4\x8dno vplivanje na prebivalstvo, uravnavanje \xc5\xa1tevila prebivalstva, vpliv na vreme, ali biolo\xc5\xa1ko oziroma kemi\xc4\x8dno bojevanje, in da te sledi povzro\xc4\x8dajo bolezni dihal ter druge zdravstvene te\xc5\xbeave.\n_START_SECTION_\nPregled\n_START_PARAGRAPH_\nTeorija zarote chemtrails se je za\xc4\x8dela \xc5\xa1iriti leta 1996, ko so Letalske sile ZDA (USAF; United States Air Force) obto\xc5\xbeili \xc2\xbb\xc5\xa1kropljenja prebivalstva ZDA s skrivnostnimi snovmi\xc2\xab\xc2\xa0iz letal \xc2\xbbki ustvarjajo nenavadne vzorce kondenzacijskih sledi\xc2\xab. V letalskih silah so izjavili, da so te obto\xc5\xbebe prevara, ki jo delno pod\xc5\xbeigajo odlomki strate\xc5\xa1kega osnutka ameri\xc5\xa1ke Letalske univerze z naslovom Vreme kot pomno\xc5\xbeevalnik mo\xc4\x8di: obvladovanje vremena leta 2025 (Weather as a Force Multiplier: Owning the Weather in 2025). Razprava je nastala kot odgovor voja\xc5\xa1ki zahtevi po osnutku bodo\xc4\x8dega strate\xc5\xa1kega sistema za spreminjanje vremena z namenom ohranjanja voja\xc5\xa1ke premo\xc4\x8di ZDA leta 2025, in opisan kot \xc2\xbbizmi\xc5\xa1ljeni opis bodo\xc4\x8dih situacij/scenarijev\xc2\xab. Letalske sile so podrobneje pojasnile, da dokument \xc2\xbbne odslikava trenutnih voja\xc5\xa1kih doktrin, praks, ali zmo\xc5\xbenosti,\xc2\xab\xc2\xa0in da letalske sile \xc2\xbbne izvajajo nikakr\xc5\xa1nih poskusov ali programov spreminjanja vremena in da nima nikakr\xc5\xa1nih na\xc4\x8drtov za tovrstne aktivnosti v prihodnje.\xc2\xab Dodatno letalske sile trdijo, da so prevaro chemtrails preu\xc4\x8dile in zavrnile \xc5\xa1tevilne priznane univerze, znanstvene ustanove, in glavni mediji._NEWLINE_\xc4\x8clanek v reviji Skeptical Inquirer govori o tem, da so s teorijo zarote pri\xc4\x8deli \xc2\xbbpreiskovalni novinarji\xc2\xab\xc2\xa0kot William Thomas, kasneje pa jo je raz\xc5\xa1irjal no\xc4\x8dni radijski moderator Art Bell. Podporniki teorije trdijo, da imajo kondenzacijske sledi po letu 1995 druga\xc4\x8dno kemi\xc4\x8dno sestavo in da na nebu vztrajajo znatno dlje, pri tem pa vedno znova zanemarjajo dejstvo, da so se z dolgo obstojnimi sledmi letal sre\xc4\x8devali \xc5\xbee med drugo svetovno vojno (na sliki desno in spodaj)._NEWLINE_Ko so v Veliki Britaniji vpra\xc5\xa1ali Ministrstvo za okolje, hrano in kmetijske zadeve, \xc2\xbbkak\xc5\xa1ne raziskave je Ministrstvo izvedlo na temo onesna\xc5\xbeevalnih u\xc4\x8dinkov kemi\xc4\x8dnih sledi letal\xc2\xab, je odgovor bil \xc2\xbbMinistrstvo ne raziskuje tovrstnih sledi letal, saj s strani znanstvenih krogov niso bili prepoznani kot obstoje\xc4\x8d pojav\xc2\xab\xc2\xa0in da so izvedli le raziskavo na temo \xc2\xbbkako nastajajo kondenzacijske sledi in kak\xc5\xa1en vpliv imajo te sledi na ozra\xc4\x8dje\xc2\xab._NEWLINE_Kot odgovor na peticijo zaskrbljenih kanadskih dr\xc5\xbeavljanov, ki jih je skrbelo zaradi \xc2\xbbkemikalij, uporabljenih pri zra\xc4\x8dnem \xc5\xa1kropljenju z namenom vplivanja na zdravje Kanad\xc4\x8danov\xc2\xab, je vodja vladne slu\xc5\xbebe odgovoril z navedbo, da \xc2\xbbni zaznanih dokazov, znanstvenih ali drugih, ki bi podpirali obto\xc5\xbebe, da se na velikih vi\xc5\xa1inah v Kanadi izvaja \xc5\xa1kropljenje. Izraz chemtrails je priljubljen pojem, in vendar ni nikakr\xc5\xa1nih znanstvenih dokazov, ki bi podpirali njihov obstoj.\xc2\xab Vodja slu\xc5\xbebe je nadaljeval, da \xc2\xbbje na\xc5\xa1e prepri\xc4\x8danje, da vlagatelji peticije opazujejo obi\xc4\x8dajne letalske kondenzacijske sledi, t. i. contrails.\xc2\xab_NEWLINE_Po internet straneh, radio in TV oddajah kro\xc5\xbeijo razli\xc4\x8dne verzije teorije zarote chemtrails. V nekaterih izmed teh izvedb so kemikalije opisane kot soli aluminija in barija, polimernih vlaken, torija, ali silicijevega karbida. V drugih primerih obto\xc5\xbeba vsebuje trditev, da se po nebu razsejujejo z elektroprevodnimi materiali kot del ogormnega elektromegnetnega superoro\xc5\xbeja, zasnovanega okoli programa High Frequency Active Auroral Research Program (HAARP - \xc2\xbbvisokofrekven\xc4\x8dni raziskovalni program polarnega sija\xc2\xab). Tisti, ki v zaroto verjamejo, trdijo, da so chemtrails strupeni, toda z njihove strani podani razlogi se zelo razlikujejo in segajo od testiranja voja\xc5\xa1kih oro\xc5\xbeij preko kemi\xc4\x8dnega nadzora nad \xc5\xa1tevilom prebivalstva do ukrepov za prepre\xc4\x8devanje globalnega segrevanja. Znanstveniki in ameri\xc5\xa1ke zvezne agencije brez odklonov zanikajo obstoj chemtrails, in navajajo, da gre za obi\xc4\x8dajne kondenzacijske sledi. S \xc5\xa1irjenjem zarote v javnosti so dr\xc5\xbeavljani uradne organe zasuli s klici in pismi.  Odgovor, ki ga je z namenom uti\xc5\xa1anja govoric skupno pripravilo ve\xc4\x8d ustanov, so leta 2000 objavili: ameri\xc5\xa1ka zvezna agencija za za\xc5\xa1\xc4\x8dito okolja (EPA), zvezna agencija za letalstvo (FAA), zvezna uprava za vesolje (NASA) in uprava za oceane in atmosfero (NOAA). Korak so zagovorniki teorije prepoznali kot nadaljnji dokaz o obstoju vladne strategije prikrivanja._NEWLINE_Podporniki teorije trdijo, da lahko sledi chemtrails od obi\xc4\x8dajnih kondenzacijskih sledi lo\xc4\x8dimo po njihovi dolgotrajni obstojnosti, saj trdijo, da so sledi chemtrails tiste sledi, ki lahko obstajajo tudi po pol dneva ali pa se pretvorijo v cirusne oblake. Nasprotniki in meteorolgi pojav opisujejo z obi\xc4\x8dajno tvorbo oblakov ob razli\xc4\x8dnih pogojih v ozra\xc4\x8dju in dolgotrajno obstojnost pripisujejo ob\xc4\x8dasno prisotni visoki zra\xc4\x8dni vla\xc5\xbenosti v vi\xc5\xa1ini leta letal._NEWLINE_Leta 2001 je ameri\xc5\xa1ki kongresnik Dennis Kucinich predstavil dokument H.R. 2977 (107th) \xc2\xbbZakon za ohranitev vesolja\xc2\xab\xc2\xa0(Space Preservation Act of 2001), ki bi za stalno prepovedal namestitev oro\xc5\xbeij v vesolje, in v katerem je izrecno navedel chemtrails kot eno izmed \xc2\xbbeksoti\xc4\x8dnih oro\xc5\xbeij\xc2\xab, ki bi jih bilo potrebno prepovedati. Zagovorniki so hitro prepoznali to nedvoumno navedbo kot uradno vladno priznanje obstoja chemtrails programov. Skeptiki ob tem opozarjajo, da so v dokumentu navedena \xc2\xbbzunajzemeljska oro\xc5\xbeja\xc2\xab\xc2\xa0in \xc2\xbbokoljska, podnebna in tektonska oro\xc5\xbeja\xc2\xab. Ukrep ni prejel podpore ameri\xc5\xa1kega obrambnega ministrstva in je obstal v komisiji, ob predlaganih (sicer na koncu neuspe\xc5\xa1nih) naslednjih verzijah predloga zakona pa o chemtrails oro\xc5\xbejih ni bilo ve\xc4\x8d sledu.\n_START_SECTION_\nKondenzacijske sledi proti kemi\xc4\x8dnim sledem\n_START_PARAGRAPH_\nContrails, kondenzacijske sledi, so \xc4\x8drte uteko\xc4\x8dninjene (s tujko: kondenzirane) vodne pare, ki jo na ve\xc4\x8djih vi\xc5\xa1inah ustvari letalo ali raketa. Izraz chemtrail je sestavljanka iz besed \xc2\xbbchemical\xc2\xab\xc2\xa0(kemi\xc4\x8den) in \xc2\xbbtrail\xc2\xab\xc2\xa0(sled), ravno tako kot je beseda contrail okraj\xc5\xa1ava iz "condensation trail." Te kondenzacijske sledi na ve\xc4\x8djih vi\xc5\xa1inah so rezultat obi\xc4\x8dajnih izpuhov vodne pare iz batnih ali reaktivnih motorjev, pri \xc4\x8demer se voda okoli delcev ne\xc4\x8disto\xc4\x8d v izpuhu uteko\xc4\x8dini v viden oblak. Kondenzacijske sledi se oblikujejo, ko se vro\xc4\x8d vla\xc5\xbeen zrak iz motorjev zme\xc5\xa1a s hladnej\xc5\xa1im okoli\xc5\xa1kim zrakom. Stopnja razpadanja teh sledi je popolnoma odvisna od vremenskih okoli\xc5\xa1\xc4\x8din in vi\xc5\xa1ine. \xc4\x8ce je ozra\xc4\x8dje blizu nasi\xc4\x8denosti z vlago, so kondenzacijske sledi obstojne kar nekaj \xc4\x8dasa. Obratno, \xc4\x8de je ozra\xc4\x8dje suho, se bo kondenzacijska sled razkrojila hitro. Pojav so na primeru slik sledi, izdelanih na dolo\xc4\x8dljiv datum in uro, in analize ozra\xc4\x8dja v tem \xc4\x8dasu razlo\xc5\xbeili tudi slovenski metereologi v svojem sestavku._NEWLINE_Med strokovnjaki za ozra\xc4\x8dje je prav tako splo\xc5\xa1no sprejeta trditev, da te sledi ne samo, da so obstojne po ve\xc4\x8d ur, temve\xc4\x8d tudi, da se raz\xc5\xa1irijo in oblikujejo cirusne pasove. Razli\xc4\x8dno veliki ledeni kristali v teh sledeh se nato spu\xc5\xa1\xc4\x8dajo z razli\xc4\x8dnimi hitrostmi, kar se nato ka\xc5\xbee v navpi\xc4\x8dni razpr\xc5\xa1enosti kondenzacijske sledi. Nato razlike v smereh in hitrosti vetrov botrujejo nadaljnji razpr\xc5\xa1itvi kristalov, kar na koncu na nebu vidimo kot ve\xc4\x8d kilometrov razpr\xc5\xa1eno sled. Mehanizem je v osnovi podoben na\xc4\x8dinu nastanka cirusnih oblakov. Kondenzacijske sledi med 7.500 in 12.000 metri vi\xc5\xa1ine se zelo pogosto zdru\xc5\xbeijo v skorajda enakomerno polprosojno kopreno. Kondenzacijske sledi se lahko bo\xc4\x8dno raz\xc5\xa1irijo na ve\xc4\x8d kilometrov in pri primerno gostem prometu se lahko raz\xc5\xa1irijo po vsem nebu, kar dodatno \xc5\xa1\xc4\x8diti nove sledi in s tem omogo\xc4\x8da njihov obstoj po ve\xc4\x8d ur._NEWLINE_Strokovnjaki za ozra\xc4\x8dne pojave trdijo, da chemtrails v resnici ne obstajajo in da so njim pripisane lastnosti v resnici obi\xc4\x8dajne lastnosti kondenzacijskih sledi, ki se obna\xc5\xa1ajo razli\xc4\x8dno glede na razli\xc4\x8dne okoli\xc5\xa1\xc4\x8dine (son\xc4\x8dna svetloba, temperatura, vodoravna in navpi\xc4\x8dna hitrost vetra, stopnja vla\xc5\xbenosti) na vi\xc5\xa1ini leta letala. Strokovnjaki trdijo, da kar se na prvi pogled zdi kot vzorec kondenzacijskih sledi, je v resnici rezultat rasto\xc4\x8dega letalskega prometa, ki poteka znotraj vnaprej dolo\xc4\x8denih koridorjev, in da je za opazovalca s tal te\xc5\xbeko dolo\xc4\x8diti razlike med vi\xc5\xa1inami posameznih sledi. Skupno izdana publikacija z dejstvi, ki so jo leta 2000 pripravile zgoraj omenjene ameri\xc5\xa1ke ustanove NASA, EPA, FAA, in NOAA in 2000 kot odgovor na alarme zaradi kemi\xc4\x8dnih sledi, podrobno razlaga znanstveno podlago za oblikovanje kondenzacijskih sledi, in okvirno nakazuje mo\xc5\xbene in obstoje\xc4\x8de vplive, ki jih kondenzacijske sledi imajo na temperaturo in podnebje. Zra\xc4\x8dne sile ZDA v enem svojih dokumentov prav tako opisujejo pojav kondenzacijskih sledi, ki ga spremljajo \xc5\xbee od leta 1953. Dokument tudi neposredno omenja teorijo chemtrails kot prevaro in zanika obstoj sledi chemtrails._NEWLINE_Patrick Minnis, podnebni strokovnjak pri Nasi, naj bi za \xc4\x8dasopis USA Today izjavil, da logika ne ovira ve\xc4\x8dine podpornikov teorije chemtrails: \xc2\xbb\xc4\x8ce posku\xc5\xa1ate zagovornike prepri\xc4\x8dati v nasprotno in razlo\xc5\xbeiti stvari, odvrnejo \'Dobro, tudi ti si samo del zarote.\'\xc2\xab_NEWLINE_Analiza mo\xc5\xbenosti uporabe komercialnih letal za uravnavanje podnebja je pokazala njihovo splo\xc5\xa1no neuporabnost za te namene.\n_START_SECTION_\nLa\xc5\xbeni dokazi kemi\xc4\x8dnih sledi\n_START_PARAGRAPH_\nFotografije sodov v potni\xc5\xa1kem prostoru potni\xc5\xa1kih letal za namene letalnih testov pogosto predstavljajo kot fotografije posod s snovmi za razpr\xc5\xa1evanje. Resni\xc4\x8dni namen tovrstnih posod je ponazarjanje te\xc5\xbee potnikov ali tovora. Sodi so napolnjeni z vodo, ki se lahko pre\xc4\x8drpava iz enega soda v drugega, s tem pa se med letom preizku\xc5\xa1a razli\xc4\x8dna te\xc5\xbenostna sredi\xc5\xa1\xc4\x8da in vpliv sprememb na obna\xc5\xa1anje letala._NEWLINE_Jim Marrs je leta 2007 na louisijanski televizijski postaji predstavil svoje poro\xc4\x8dilo o dokazih za obstoj kemi\xc4\x8dnih sledi. V poro\xc4\x8dilu je objavil, da je analiza zraka, odvzetega izpod na nebu prisotnega vzorca domnevnih sledi chemtrails, pokazala na vsebnost nevarnih koli\xc4\x8din barija: 6,8 delcev na milijon, trikrat toliko, kot je po ameri\xc5\xa1kih standardih najvi\xc5\xa1ja ne\xc5\xa1kodljiva vsebnost. Kasnej\xc5\xa1a analiza fotografij je pokazala, do so opremo med testom uporabljali napa\xc4\x8dno in s tem precenili vsebnost barija za faktor 100 - resni\xc4\x8dna izmerjena vrednost barija je bila tako obi\xc4\x8dajna, kot tudi varna.'